[pic] | KOMMISSIONEN FOR DE EUROPÆISKE FÆLLESSKABER |

Bruxelles, den 12.1.2009

KOM(2008) 673 endelig

2007/0099 (COD)

MEDDELELSE FRA KOMMISSIONEN TIL EUROPA-PARLAMENTET i henhold til EF-traktatens artikel 251, stk. 2, andet afsnit, vedrørende

Rådets fælles holdning med henblik på vedtagelse af Europa-Parlamentets og Rådets forordning om fælles regler for adgang til markedet for international godskørsel (omarbejdet)

2007/0099 (COD)

MEDDELELSE FRA KOMMISSIONEN TIL EUROPA-PARLAMENTET i henhold til EF-traktatens artikel 251, stk. 2, andet afsnit, vedrørende

Rådets fælles holdning med henblik på vedtagelse af Europa-Parlamentets og Rådets forordning om fælles regler for adgang til markedet for international godskørsel (omarbejdet)

1. BAGGRUND

Forslag sendt til Europa-Parlamentet og Rådet (dokument KOM(2007) 265 endelig – 2007/0099 COD): | 23. maj 2007 |

Udtalelse afgivet af Det Europæiske Økonomiske og Sociale Udvalg: | 12. marts 2008 |

Udtalelse afgivet under Europa-Parlamentets førstebehandling: | 21. maj 2008 |

Ændret forslag fremsendt: | 13. juni 2008 |

Fælles holdning vedtaget: | 9.1.2009 |

2. FORMÅLET MED KOMMISSIONENS FORSLAG

Formålet med det forslag, som Kommissionen vedtog den 23. maj 2007, er at fastsætte fælles regler for adgang til markedet for international vejgodstransport. Forslaget træder i stedet for to forordninger om adgang til markedet for international godskørsel og et rådsdirektiv, hvorved visse transporter fritages for at skulle have tilladelse. Det tilsigtes bl.a. at styrke håndhævelsesmulighederne i relation til cabotagekørsel ved at definere denne bedre.

3. BEMÆRKNINGER TIL DEN FÆLLES HOLDNING

3.1. Generelle bemærkninger til den fælles holdning

Forslaget om adgang til markedet for international godskørsel, og navnlig definitionen af cabotagekørsel, er et af de vigtigste punkter i debatten om vejtransportpakken. Navnlig var datoen for rapporten om en mulig yderligere markedsåbning, herunder cabotagekørsel, et centralt punkt i bestræbelserne på at nå frem til et kompromis om pakken.

3.2. Kommissionens detaljerede bemærkninger

Den fælles holdning, som Rådet vedtog, indarbejdede helt eller i princippet en del af de ændringer, som Europa-Parlamentet vedtog, og Kommissionen kan helt eller i princippet acceptere alle disse ændringer. Disse ændringer vedrører:

- definitionen af undtagelsen for postforsendelser (ændring 11)

- begrænsningen af omfanget af oplysninger, der skal fremgå af beviset for den internationale befordring (ændring 19)

- bortfaldet af henvisningen til arbejdstid som en del af de bindende regler for cabotagekørsel (ændring 43)

- indførelsen af en beskyttelsesprocedure i tilfælde af alvorlige forstyrrelser af markedet som følge af cabotagekørsel (ændring 48)

- og bortfaldet af henvisningen til "mindre og gentagne overtrædelser"; Kommissionen kan acceptere denne trinvise fremgangsmåde med hensyn til registrene (ændring 7, 8, 42, 24, 27, 31, 33 og en del af ændring 34).

Den fælles holdning indeholder ligeledes en bestemmelse om cabotagekørsel i et transitland, hvilket blev omhandlet i ændring 17. Da det er muligt at håndhæve den løsning, der foreslås i den fælles holdning, kan Kommissionen gå ind for den.

Den fælles holdning indarbejdede ikke følgende ændringer, som Kommissionen ellers i princippet eller med en omformulering kunne acceptere:

- en betragtning om forholdet til direktiv 92/106/EØF vedrørende kombineret transport (ændring 1)

- en mere forståelig brug af begrebet "midlertidig" (ændring 9 og 12)

- pålæggelse af bøder som sanktionsmulighed (ændring 25 og 28)

- fastsættelse af datoen for anvendelse til den 1. januar 2009 (ændring 35); ifølge den fælles holdning er det hensigten at anvende forordningen 24 måneder efter ikrafttrædelsen.

Europa-Parlamentets øvrige ændringer, som Kommissionen ikke kan acceptere eller ikke kan acceptere i den nuværende formulering, er ikke taget med i den fælles holdning: Ændringerne omfatter bl.a.:

- en yderligere åbning af markedet for cabotagekørsel (ændring 3, 4 og 18)

- tilladelse til cabotagekørsel efter delvis aflæsning (ændring 16)

- tilladelse til et nærmere samarbejde om cabotagekørsel mellem medlemsstater (ændring 5 og 21)

- henvisningen til direktivet om udstationering af arbejdstagere som regler, der gælder for cabotagekørsel (ændring 23)

- medlemsstaternes mulighed for at regulere tredjelandstrafik (ændring 6, 14 og 15)

- anmodningen om et standarddokument for alle former for vejtransport (ændring 20)

I den fælles holdning er der bl.a. indført følgende nye bestemmelser:

- muligheden for at tilpasse gyldighedsperioden for licensen til de tekniske fremskridt (artikel 4, stk. 2)

- indførelsen af sikkerhedselementer på tilladelsen, de bekræftede kopier og førerattesten (artikel 4, stk. 4, og artikel 5, stk. 3, samt bilag I og II).

- bestemmelserne vedrørende førerbeviset (artikel 5), især indførelsen af en henvisning til direktiv 2003/109/EF om tredjelandsstatsborgeres status som fastboende udlænding

- en rapport, som Kommissionen skal udarbejde inden udgangen af 2013, hvori den skal analysere markedssituationen, evaluere kontrollens effektivitet og udviklingen i beskæftigelsesforholdene i erhvervet og vurdere, om der er sket så store fremskridt med harmoniseringen af reglerne, at det kan overvejes at gennemføre en yderligere åbning af de nationale markeder, herunder cabotagekørsel (artikel 16, stk. 3).

Det bemærkes, at resultatet af definitionen af cabotagekørsel (artikel 8) af nogle medlemsstater, som havde foretrukket en mere restriktiv begrænsning af den tilladte cabotagekørsel, anses for at være det acceptable maksimum, hvorimod andre medlemsstater, der sigter mod en yderligere markedsåbning, anser det for det acceptable minimum.

4. KONKLUSION

Rådet vedtog sin fælles holdning med kvalificeret flertal. Kommissionen finder, at den fælles holdning afspejler forslagets hovedformål, og kan derfor tilslutte sig den.